Ο ενεργειακός χάρτης πορείας εξετάζει διάφορα σενάρια για την επίτευξη της ανταγωνιστικής οικονομίας χαμηλών επιπέδων ανθρακούχων εκπομπών έως το 2050, διασφαλίζοντας παράλληλα την ασφάλεια του ενεργειακού ανεφοδιασμού, και αποδεικνύει ότι οι στόχοι απαλλαγής από τις ανθρακούχες εκπομπές είναι εφικτοί όποιο σενάριο και αν επιλεγεί. Για την επίτευξη του νέου ενεργειακού συστήματος, ο χάρτης πορείας επικεντρώνεται στους εξής παράγοντες: Η ισχύουσα στρατηγική"Ενέργεια 2020" , η οποία μπορεί να συμβάλει στη μείωση των εκπομπών κατά 40 % έως το 2050, πρέπει να εφαρμοστεί πλήρως. Βασικό επίκεντρο θα πρέπει να παραμείνει η ενεργειακή απόδοση, και ιδίως σε ό,τι αφορά τα νέα και παλαιά κτίρια, τις μεταφορές, τα προϊόντα και τις συσκευές. Οι ανανεώσιμες πηγές ενέργειας έχουν τη δυνατότητα να καλύψουν περίπου το 30 % της συνολικής ενεργειακής κατανάλωσης της ΕΕ έως το 2030. Απαιτούνται μεγαλύτερες δημόσιες και ιδιωτικές επενδύσεις στην έρευνα, την ανάπτυξη και την τεχνολογική καινοτομία για να καταστεί η ενέργεια χαμηλών επιπέδων εκπομπών άνθρακα εμπορικά βιώσιμη. Η υποκατάσταση του γαιάνθρακα και του πετρελαίου από το φυσικό αέριο μπορεί να μειώσει τις εκπομπές με τη χρήση των υφιστάμενων τεχνολογιών τουλάχιστον έως το 2030 ή ακόμα και το 2035. Οι τιμές της ενέργειας πρέπει να αντανακλούν καλύτερα το πραγματικό κόστος, ιδίως σε περιπτώσεις πραγματοποίησης νέων επενδύσεων. Όσο νωρίτερα επιτευχθεί αυτό τόσο ευκολότερη θα είναι η αλλαγή προς ενεργειακό σύστημα χαμηλών εκπομπών άνθρακα. Επίσης, απαιτούνται νέες ενεργειακές υποδομές, για ηλεκτρικά οχήματα για παράδειγμα, εντός της ΕΕ αλλά και στις γειτονικές χώρες. Η ασφάλεια και η προστασία των παραδοσιακών και των νέων ενεργειακών πηγών πρέπει να εξακολουθήσει να έχει ύψιστη σημασία. Η ΕΕ θα πρέπει να ακολουθήσει μια ευρύτερη και πιο συντονισμένη προσέγγιση όσον αφορά τις διεθνείς σχέσεις της στον ενεργειακό τομέα και τις προσπάθειές της να καταπολεμήσει την κλιματική αλλαγή. Θα πρέπει να καθοριστούν συγκεκριμένα ορόσημα για εφικτούς στόχους και για να παρασχεθεί καθοδήγηση στους επενδυτές, καθώς η ΕΕ κάνει το επόμενο βήμα, προσδιορίζοντας το πλαίσιο πολιτικής της έως το 2030.